b'\n_START_ARTICLE_\nKultsu FC\n_START_SECTION_\nReservi- ja juniorijoukkueet\n_START_PARAGRAPH_\nKaudesta 2010 alkaen seuralla on ollut kakkosjoukkue Kultsu FC/2, joka aloitti toimintansa Kutosesta ja on sittemmin noussut Kolmoseen. Kausina 2011\xe2\x80\x932012 seuralla oli my\xc3\xb6s kolmosjoukkue Kultsu FC/3, joka pelasi korkeimmillaan Vitosessa. Vuoden 2013 lopulla seuraan siirtyi taustajoukkoineen LAUTP:n vuosina 1997\xe2\x80\x931998 syntyneiden B-poikien joukkue. Kaudella 2015 Kultsu FC:n B-pojat pelaavat It\xc3\xa4-, Kaakkois- ja Keski-Suomen piirien yhteist\xc3\xa4 Kakkosta._NEWLINE_Vuoden 2014 lopussa Kultsu FC:ll\xc3\xa4 oli yhteens\xc3\xa4 80 pelipassillista pelaajaa. Nuorempia joutsenolaisjunioreita pelaa Joutsenon Kullervon jalkapallojaoston alaisuudessa, jolla samana ajankohtana oli 110 pelaajaa.\n_START_SECTION_\nFutsal\n_START_PARAGRAPH_\nKultsu FC on pelannut my\xc3\xb6s futsalia. Kaudella 2008\xe2\x80\x932009 seura osallistui Kakkoseen kahden joukkueen voimin sek\xc3\xa4 kausilla 2012\xe2\x80\x932013 ja 2013\xe2\x80\x932014 Kolmoseen Ry\xc3\xb6k\xc3\xa4leet-nimell\xc3\xa4. Kaudesta 2016-2017 l\xc3\xa4htien Ry\xc3\xb6k\xc3\xa4leet on pelannut Kakkosta It\xc3\xa4-, Keski-, ja Kaakkois-Suomen yhteisess\xc3\xa4 alueellisessa sarjassa.\n_START_SECTION_\nBeachfutis\n_START_PARAGRAPH_\nKultsu FC:n silloisista ja entisist\xc3\xa4 pelaajista koostunut kahdeksanhenkinen joutsenolaisjoukkue Ry\xc3\xb6k\xc3\xa4leet voitti beachfutiksen miesten Suomen-mestaruuden Porissa kes\xc3\xa4ll\xc3\xa4 2008. Joukkueessa pelasivat Antti Heinonen, Jani Rikka, Aku Rouvinen, Jarkko Tervo, Tuomas Tervo (Kultsu FC), Olli H\xc3\xa4t\xc3\xb6nen (Ponnistus) ja Joonas Virolainen (PEPO), ja managerina toimi Janne Borgstr\xc3\xb6m (Futura).\n_START_SECTION_\nKentt\xc3\xa4\n_START_PARAGRAPH_\nKultsu FC:n kotikentt\xc3\xa4 on Joutsenon Ravikankaalla sijaitseva Joutsenon urheilukeskuksen keskuskentt\xc3\xa4. Kent\xc3\xa4n it\xc3\xa4puolelle tammikuussa 2009 valmistuneen Joutsenohallin ulkoseinustalla on uusi 589-paikkainen katettu katsomo._NEWLINE_Keskuskent\xc3\xa4n ohella Kultsu FC:n harjoituskenttin\xc3\xa4 toimivat l\xc3\xa4heisen raviradan kent\xc3\xa4t. Talviharjoittelupaikkoina toimivat raviradalla oleva kuplahalli, urheilukeskuksen vanha niin sanottu Jurva-halli sek\xc3\xa4 Joutseno-halli. Raviradan vanhalle hiekkakent\xc3\xa4lle asennettiin kes\xc3\xa4ll\xc3\xa4 2010 Saltex Oy:n FIFA Recommended 2 Star -luokan tekonurmi. Vuoden 2009 alussa toteutuneen Lappeenranta\xe2\x80\x93Joutseno-kuntaliitoksen my\xc3\xb6t\xc3\xa4 Kultsu FC:ll\xc3\xa4 olisi mahdollisuus siirty\xc3\xa4 pelaamaan esimerkiksi Kimpisen urheilukeskukseen, mutta seura on p\xc3\xa4\xc3\xa4tt\xc3\xa4nyt pysy\xc3\xa4 Joutsenossa. Talviharjoittelussa seura kuitenkin hy\xc3\xb6dynt\xc3\xa4\xc3\xa4 Saimaan ammattiopiston l\xc3\xa4heist\xc3\xa4 l\xc3\xa4mmitett\xc3\xa4v\xc3\xa4\xc3\xa4 tekonurmea eli niin sanottua Amiksen kentt\xc3\xa4\xc3\xa4 Lepolassa.\n_START_SECTION_\nKannatuslaulut\n_START_PARAGRAPH_\nEtel\xc3\xa4karjalaismuusikoiden muodostama 911-yhtye \xc3\xa4\xc3\xa4nitti Kultsu FC:lle kannatuslaulun \xe2\x80\x9dPunamusta joutsen\xe2\x80\x9d vuonna 2007. Kappaleen s\xc3\xa4velsi Matti K\xc3\xa4hk\xc3\xb6nen (kitara) ja sanoitti Joonas Virolainen (rummut), joiden lis\xc3\xa4ksi sill\xc3\xa4 esiintyv\xc3\xa4t Heikki P\xc3\xb6yhi\xc3\xa4 (laulu) ja Jussi Honka (basso). Se on kuunneltavissa Mikseri.netiss\xc3\xa4._NEWLINE_Kultsu FC:n peleiss\xc3\xa4 soi my\xc3\xb6s Jaska ja Umpim\xc3\xa4hk\xc3\xa4 -yhtyeen vuonna 1978 \xc3\xa4\xc3\xa4nitt\xc3\xa4m\xc3\xa4 \xe2\x80\x9dKultsu on rautaa\xe2\x80\x9d, joka on Joutsenon Kullervon jalkapalloilijoiden alkuper\xc3\xa4inen kannatuslaulu. Kappaleella esiintyv\xc3\xa4t Jaakko Suni (harmonikka), Reijo Mattinen (laulu), Lasse Kaivola (urut), Timo Kosunen (basso), Timo Oksala (kitara) ja Mauri P\xc3\xb6ll\xc3\xa4nen (rummut). Kappale perustuu Paavo Melanderin s\xc3\xa4velt\xc3\xa4m\xc3\xa4\xc3\xa4n, Tupa-Uunon sanoittamaan ja Eki Jantunen ja Mutkattomat -yhtyeen esitt\xc3\xa4m\xc3\xa4\xc3\xa4n \xe2\x80\x9dJ\xc3\xa4tk\xc3\xa4n humppaan\xe2\x80\x9d, jonka Suni uudelleensanoitti ja -sovitti. Se julkaistiin kappaleen \xe2\x80\x9dKukkui nukkui\xe2\x80\x9d ohella Kullervon jalkapalloilijoille omistetulla singlell\xc3\xa4.'